Apple ถูกศาลห้ามขาย iPhone ในจีน
Apple ถูกศาลเมืองฝูโจวสั่งระงับการขาย iPhone ในประเทศจีน  คำฟ้องระบุว่า Apple ละเมิดสิทธิบัตรซอฟต์แวร์ 2 ฉบับของบริษัท Qualcomm ผู้ผลิตชิ้นส่วนอิเล็กทรอนิกส์รายใหญ่สัญชาติอเมริกัน  แล้วทำไมบริษัทอเมริกัน 2 บริษัท ดันไปทะเลาะกันที่ประเทศจีน?  ลงทุนแมนจะเล่าให้ฟัง
12 ธ.ค. 2561

Apple ถูกศาลห้ามขาย iPhone ในจีน / โดย ลงทุนแมน
Apple ถูกศาลเมืองฝูโจวสั่งระงับการขาย iPhone ในประเทศจีน
คำฟ้องระบุว่า Apple ละเมิดสิทธิบัตรซอฟต์แวร์ 2 ฉบับของบริษัท Qualcomm ผู้ผลิตชิ้นส่วนอิเล็กทรอนิกส์รายใหญ่สัญชาติอเมริกัน
แล้วทำไมบริษัทอเมริกัน 2 บริษัท ดันไปทะเลาะกันที่ประเทศจีน?
ก่อนอื่นมาทำความรู้จักกับบริษัท Qualcomm กันก่อน
Qualcomm เป็นบริษัทผลิตชิ้นส่วนอิเล็กทรอนิกส์ก่อตั้งในสหรัฐอเมริกา และเป็นคู่ค้าทางธุรกิจกับ Apple ในด้านชิ้นส่วนเปลี่ยนสัญญาณดิจิทัล หรือ Wireless Modem
รายได้ของบริษํท Qualcomm
ปี 2016 รายได้ 7.7 แสนล้านบาท กำไร 1.9 แสนล้านบาท
ปี 2017 รายได้ 7.3 แสนล้านบาท กำไร 0.8 แสนล้านบาท
โดยบริษัท Qualcomm มีรายได้หลักมาจากอุปกรณ์อิเล็กทรอนิกส์ 75% และค่าลิขสิทธิ์ (Licensing) สูงถึง 25%
อย่างไรก็ตาม บริษัท Qualcomm ถูกฟ้องร้องจากหลายประเทศทั่วโลกเรื่องการผูกขาดชิ้นส่วน Wireless Modem ที่นิยมใช้กันบนสมาร์ตโฟน
จนกระทั่ง Qualcomm ถูกสั่งปรับจากกรณีดังกล่าวถึง 2.5 หมื่นล้านบาท โดยคณะกรรมการการค้าประเทศไต้หวัน (Taiwan’s Fair Trade Commission) ในปี 2017
รวมถึง Apple บริษัทคู่ค้าที่ทำธุรกิจกันมายาวนาน กลับเข้ามามีส่วนร่วมด้วย โดยฟ้องร้อง Qualcomm ว่าผูกขาดชิ้นส่วนอิเล็กทรอนิกส์ และตั้งราคาสินค้าที่ไม่เป็นธรรม
พอเรื่องเป็นแบบนี้
Qualcomm ก็ได้ฟ้อง Apple กลับไปว่า..
Apple นำความลับทางการค้าและเทคโนโลยีของ Qualcomm ไปให้บริษัทคู่แข่งอย่าง Intel
มากไปกว่านั้น
ในปีนี้ Qualcomm ยังเดินหน้าฟ้องร้องเพิ่มเติมตั้งแต่กลางปี 2018 เรื่องที่ Apple ละเมิดทรัพย์สินทางปัญญาโดยสั่งฟ้อง Apple ทั้งในสหรัฐอเมริกา และในอีกหลายๆ ประเทศ
จนกระทั่ง การฟ้องร้องในประเทศจีนถูกพิจารณาให้ Apple มีความผิด..
ความผิดที่ว่าคือ Apple ละเมิดสิทธิบัตรเกี่ยวกับซอฟต์แวร์ 2 ฉบับประกอบไปด้วย เทคโนโลยีการย่อขนาดภาพ และฟังก์ชันการจัดการแอปพลิเคชันโดยหน้าจอสัมผัส
จากเหตุการณ์ดังกล่าว ทำให้ศาลจีนออกคำสั่งระงับการขาย iPhone ในประเทศจีนตั้งแต่รุ่น iPhone 6 จนถึง iPhone X..
แล้วสินค้า Apple ขายในประเทศจีนมากขนาดไหน?
รายได้ของ บริษัท Apple Inc.
ปี 2015 รายได้ 7.7 ล้านล้านบาท มาจากประเทศจีน 1.9 ล้านล้านบาท (25%)
ปี 2016 รายได้ 7.1 ล้านล้านบาท มาจากประเทศจีน 1.6 ล้านล้านบาท (23%)
ปี 2017 รายได้ 7.5 ล้านล้านบาท มาจากประเทศจีน 1.5 ล้านล้านบาท (20%)
หมายความว่า ประเทศจีนเป็นเครื่องจักรผลิตเงินที่มีสัดส่วนกว่า 1 ใน 5 ของรายได้รวมตลอด 3 ปีล่าสุด
ในกรณีที่ร้ายแรงที่สุด หาก Apple ไม่สามารถกลับมาชนะคดีนี้ในศาลชั้นต่อไปได้
รายได้จากการขาย iPhone ในประเทศจีนอาจลดลงอย่างมีนัยสำคัญ
อย่างไรก็ตาม Apple ระบุว่า..
ข้อบังคับใช้จากศาลจีนส่งผลกระทบต่อ iPhone ที่วางขายบนระบบปฏิบัติการ iOS 11 ซึ่งเป็นระบบปฏิบัติการเก่า
สินค้าที่ผลิตในปีนี้ถูกอัปเกรดเป็น iOS 12 รวมถึง iPhone รุ่นใหม่ที่เพิ่งเปิดตัวจะถูกวางขายเหมือนเดิมทั้งทางหน้าร้าน และเว็บไซต์เนื่องจากไม่ได้ละเมิดสิทธิบัตรของ Qualcomm..
อย่างไรก็ตาม รายงานของ Wall Street Journal ระบุว่าคนจีนนิยมซื้อ iPhone รุ่นเก่าเป็นสัดส่วนมากถึง 40% ของยอดขาย iPhone ทั้งหมด และประเมินตัวเลขยอดขายที่จะหายไปไว้ที่ 4 แสนล้านบาท..
ปิดท้ายด้วยข้อมูลที่น่าสนใจ
รู้หรือไม่ว่า..
ปัจจุบัน Qualcomm และ Apple มีสิทธิบัตรที่ได้รับการยอมรับประมาณ 46,489 และ 25,033 ฉบับตามลำดับ
แต่ที่น่าสนใจคือ บริษัท Samsung
บริษัท Samsung มีการจดสิทธิบัตรที่ได้รับการยอมรับไปแล้วกว่า 335,155 ฉบับ มากกว่าสิทธิบัตรของ Apple, Google, Facebook, Amazon, Uber และ Netflix รวมกันทั้งหมด..
----------------------
<ad> บริษัทยักษ์ใหญ่ มักอยู่ในตลาดหุ้น
ถ้าเราอยากเริ่มลงทุน เรียนกับ stock2morrow
ด้วย 3 หลักสูตร สำหรับ “ผู้เริ่มต้น จาก 0”
รีบจองก่อนสิ้นปี โปรฯพิเศษ ลดเยอะถึง 3 พันบาท
ดูรายละเอียดที่ : 
----------------------
References
-
-
-
-
-
-
-
-
-